**Aktivnosti borcev**

Člani naše organizacije so se v tem spomladanskem obdobju udeležili kar nekaj prireditev po Sloveniji v čast aktivnosti partizanov v boju med NOB.

14. 4. 2024 smo se udeležili spominske slovesnosti ustreljenim talcem v Radohovi vasi. Kot je znano, je na tem mestu, kjer stojijo obeležja, padlo prvih šest talcev s strani italijanske vojske, med katerimi so bili kar trije prebivalci Mokronoga, in sicer Franc Kodrič, Ivan Majcen in Franc Žlajpah. Vsi trije so bili v novomeških zaporih zaradi svoje aktivnosti pri vzpostavljanju odpora proti okupatorju v Mirnski dolini. Zaradi maščevanja okupatorja pa so bili s še nekaterimi drugimi talci ustreljeni v opomin vsem, ki bi se jim poskušali zoperstaviti.

28. 4. 2024 smo se udeležili proslave v spomin na OF in odhod malkovških fantov v partizane. Tudi na Malkovcu so med vojno utrpeli velike izgube, požgali pa so jim tudi domala vso vas.

31. 4. 2024 na predvečer 1. maja smo se člani naše organizacije zbrali na mokronoškem gradu, kjer se je prižigu kresa pridružilo kar precej mladih in starejših občanov. Kot se spodobi, je pred prižigom kresa nekaj besed o tem običaju spregovorila podžupanja ga. Snežka Bizjak. Sledilo je prijetno druženje in prižig kresa, ki je bil postavljen v času enodnevne akcije na gradu, ki je bila izvedena s pomočjo občanov na pobudo občine in društev.

Na predvečer dneva zmage nad fašizmom in nacizmom pa smo bili prisotni tudi na spominski slovesnosti, posvečeni zaključnim bojem partizanov na Orlah in osvoboditvi Ljubljane. V teh bojih sta kot mnogo drugih brigad sodelovali tudi naši Gubčeva brigada in 12. slovenska narodnoosvobodilna udarna brigada.

Ob 80. obletnici osvoboditve Trebnjega smo se 19. 5. 2024 člani borcev udeležili priprav in izvedbe spominske slovesnosti.

Mirko Hrovat